นาทีทอง! ค่าระวางเรือ BDI นิวไฮในรอบ 1 ปีกลุ่มเดินเรือยิ้มหน้าบาน รับอานิสงส์เต็มพิกัด
ถึงเวลาเก็บหุ้นกลุ่มเดินเรือหลังดัชนีค่าระวางเรือ BDI ปรับตัวเพิ่มขึ้นทำสถิติสูงสุดใหม่ในรอบ 1 ปี ฟากนักวิเคราะห์ชี้ BDI มีแนวโน้มปรับขึ้นต่อเนื่องทดสอบระดับ 900-920 จุดภายในเดือนต.ค. นี้
22 ก.ย. 2559

ถึงเวลาเก็บหุ้นกลุ่มเดินเรือหลังดัชนีค่าระวางเรือ BDI ปรับตัวเพิ่มขึ้นทำสถิติสูงสุดใหม่ในรอบ 1 ปี ฟากนักวิเคราะห์ชี้ BDI มีแนวโน้มปรับขึ้นต่อเนื่องทดสอบระดับ 900-920 จุดภายในเดือนต.ค. นี้
โดยล่าสุด ดัชนีค่าระวางเรือ BDI (21 ก.ย.) อยู่ที่ 903 จุดเพิ่มขึ้น 38 จุด หรือ บวก 4.39%
อนึ่ง การปรับขึ้นตัวของดัชนีค่าระวางเรือ BDI จะส่งผลบวกต่อหุ้นกลุ่มเดินเรือเป็นอย่างมาก โดยบริษัทจดทะเบียนที่คาดว่าจะได้รับปัจจัยบวกจากประเด็นดังกล่าว ได้แก่ บริษัท โทรีเซนไทย เอเยนต์ซีส์ จำกัด (มหาชน) หรือ TTA, บริษัท พรีเชียส ชิพปิ้ง จำกัด (มหาชน) หรือ PSL, บริษัท อาร์ ซี แอล จำกัด (มหาชน) หรือ RCL และบริษัท เอเชียน มารีน เซอร์วิสส์ จำกัด (มหาชน) หรือ ASIMAR
 
โดย บล.เมย์แบงก์ กิมเอ็ง ระบุในบทวิเคราะห์ (21 ก.ย.) คาดว่าหุ้นกลุ่มเรือเทกองจะตอบรับเชิงบวกต่อเนื่องจากการไต่ระดับขึ้นของดัชนีค่าระวางเรือ BDI ที่ทำระดับสูงสุดใหม่ของปี 59 และคาดว่าดัชนีค่าระวางเรือจะยังขยับขึ้นต่อในเดือน ต.ค.จากการเข้าสู่ฤดูกาล Re-stocking ของจีน เนื่องจากปริมาณสต็อกสินแร่เหล็กของจีนยังต่ำกว่าค่าเฉลี่ยราว 5% และการเข้าสู่ High Season ของธุรกิจถ่านหินเพื่อเร่งส่งมอบก่อนการเข้าสู่ช่วงฤดูหนาว
ด้าน บล.อาร์เอชบีโอเอสเค (ประเทศไทย) ระบุในบทวิเคราะห์ (21 ก.ย.) มองว่ามีการซื้อเก็งกำไรในหุ้นกลุ่มเดินเรือ หลังดัชนีค่าระวางเรือปรับตัวขึ้นทำจุดสูงใหม่ในปีนี้ จากความต้องการถ่านหินเพิ่มขึ้นหลังจีนจำกัดการผลิตภายในประเทศ ทั้งนี้ หากพิจารณาสัญญาณทางเทคนิคจะพบว่าดัชนีค่าระวางเรือมีแนวโน้มปรับตัวขึ้นไปทดสอบระดับ 900-920 จุดภายในเดือนต.ค.นี้
ส่วน บล.โนมูระ พัฒนสิน ระบุในบทวิเคราะห์ (21 ก.ย.) แนะนำ “wait and see” สำหรับกลุ่มเดินเรือ PSL (รายได้จากเรือเทกอง 100%), TTA (รายได้จากเรือเทกอง 30-35%) ทั้งนี้ค่าเฉลี่ย BDI ไตรมาส 3/59 อยู่ที่ 702 จุด (+15% เทียบกับไตรมาสที่แล้ว, – 27% เทียบกับช่วงเดียวกันของปีก่อน)
ขณะที่ บล.กรุงศรี ระบุในบทวิเคราะห์ (21 ก.ย.) มองว่าหุ้นในกลุ่มเดินเรือ TTA, PSL, RCL และ ASIMAR จะยังได้รับความสนใจจากนักลงทุนเนื่องจากดัชนีค่าระวางเรือ BDI ยังเพิ่มขึ้นทำสถิติสูงสุดใหม่ในรอบ 1 ปี ล่าสุด
รวมทั้ง บล.คันทรี่ กรุ๊ป ระบุในบทวิเคราะห์ว่าดัชนีค่าระวางเรือ (BDI) บวกสูงสุดในรอบ 11 เดือน สร้างแรงบวกต่อการเก็งกำไรหุ้นกลุ่มเดินเรือ (TTA และ PSL)
 
ด้านราคาหุ้น TTA ปิดวานนี้ (21 ก.ย.) ที่ 9.35 บาท ลบ 0.10 บาท หรือ 1.06% มูลค่าซื้อขายที่ 341.93 ล้านบาท, ราคาหุ้น PSL ปิดวานนี้ที่ 6.20 บาท ไม่เปลี่ยนแปลง มูลค่าซื้อขายที่ 341.93 ล้านบาท 35.80 ล้านบาท, ราคาหุ้น RCL ปิดวานนี้ที่ 5.30 บาท ไม่เปลี่ยนแปลง มูลค่าซื้อขายที่ 341.93 ล้านบาท 8.98 ล้านบาท และราคาหุ้น ASIMAR ปิดวานนี้ที่ 3.06 บาท บวก 0.06 บาท หรือ 2% มูลค่าซื้อขายที่ 6.01 ล้านบาท